Lastenklinikka ilmoitti, että Bodybuilding Alliance voi laittaa rahalahjoituksen tilille, mutta erillistä lahjoitusvideota sairaala ei katsonut sopivaksi tehdä.

Jokainen Lastenklinikalle tuleva lahjoitusehdotus tarkastetaan ja harkitaan tapauskohtaisesti. JARNO JUUTI

Bodybuilding Alliance -yhdistys keräsi jääkiekko-ottelulla hyväntekeväisyystarkoituksessa 3000 euroa ja päätti lahjoittaa rahat Lastenklinikalle. Yhdistys otti yhteyttä Lastenklinikkaan ja toivoi, että lahjoitus toteutettaisiin esimerkiksi lelujen, pelikonsolien ja lautapelien muodossa. Sen lisäksi he toivoivat, että he saisivat tehdä asiasta lahjoitusvideon.

Lastenklinikan mukaan Bodybuilding Alliance ja sen jäsenet voivat panna rahalahjoituksen tilille, mutta erillistä lahjoitusvideota sairaala ei katsonut sopivaksi tehdä.

”Kiitos yhteydenotostasi. Lahjoitus on hieno asia, mutta meidän on joka kerta harkittava erikseen, mistä lahjoituksista voidaan tehdä videomateriaalia. Kävin tutustumassa Alliancen toimintaan netissä ja Facebookissa. Katselin myös tekemiänne videoita ja kuvia, joita mm. yhdistyksenne Facebook-sivuilla on. Videomateriaali ja muun muassa Facebook-päivitykset eivät ole soveltuvia lapsille ja nuorille, joita sairaalassa hoidetaan”, luki Lastenklinikan vastauksessa.

Jokainen lahjoitusehdotus tarkastetaan ja harkitaan tapauskohtaisesti, mitään yhteisiä kriteereitä niille ei ole.

– Kieltäytymiset liittyvät usein sellaisiin tilanteisiin, että lahjoittaja käyttää tilannetta markkinoimiseen, oman julkikuvansa erityiseen edistämiseen tai muuhun sellaiseen toimintaan, joka ei ole suorassa yhteydessä potilaidemme etuun ja hyötyyn, sanoo HYKSin Lasten ja nuorten sairaudet -yksikön toimialajohtaja Jari Petäjä.

Aiemmin Lastenklinkka on kieltäytynyt muun muassa lelu- tai tavaralahjoituksista hygieniasyistä, myöskään esimerkiksi syötävää ei lapsille voi tarjota. Somaattisella osastolla säännökset ovat hyvin tarkat ja pestyjäkään leluja ei voida ottaa vastaan. Potilaiden etu ja turvallisuus ovat kaikista tärkeintä.

Iltalehti kertoi perjantaina, että räppäri Mikael Gabriel ei päässyt esiintymään sairaalaan.

– Pääsääntöisesti esiintyviä taiteilijoita meillä ei käy sairaalassa esiintymässä, vaan tällaiset asiat järjestetään vakiintuneiden laadukkaiden toimintatapojen mukaan. Meillä on olemassa muun muassa Lastenklinikan kummitoiminta, joka järjestää esimerkiksi hyväntekeväisyyskonsertteja, Petäjä toteaa.

– Yleisesti ottaen me saamme lähes päivittäin ja vähintään viikoittain aloitteita lahjoittajilta ja heidän kanssa käydyn keskustelun päätteeksi teemme päätöksen lahjoituksen vastaanottamisesta.

Bodybuilding Alliance päätti, että rahoja ei anneta Lastenklinikalle, vaan niille etsitään eri kohde.